Søren Kolstrup (EL), 2000-05-05:
Lad mig med det samme meddele, at Enhedslisten fuldt ud kan støtte Kristeligt Folkepartis forslag.
Vi håber, det kommer
til afstemning, for vi vil gerne vise ved en afstemning, at vi kan støtte det.
Jeg har to stedet nogle ganske små forbehold, men jeg går ud fra, at det er noget, vi kan afklare, og dem skal jeg komme tilbage til.
Jeg skal også forklare, hvorfor vi mener, der er behov for det forslag, der fremsættes her.
Dele af det er som skrevet ud af Enhedslistens program.
Dansk affaldspolitik er ikke tilfredsstillende.
Det er ikke tilfredsstillende, at vi udvider og udvider vores affaldsforbrændingsanlæg, når vi ved, at der pisker dioxin ud af skorstenen, og når vi ved, at der ikke bliver mindre plast i affaldsmængderne.
Vi ved, at det bidrager yderligere til CO2-udslippet, og især ved vi, at de investeringer, vi foretager i affaldsforbrændingsanlæg, er med til at cementere de problemer, vi har med vore affaldsbjerge.
Kristeligt Folkepartis forslag er godt, fordi det sikrer en obligatorisk tilbagetagningsforpligtelse, og dermed, som den radikale ordfører var inde på, styrker presset for, at man minimerer emballagen.
Men det er også godt, fordi der opstilles et alternativ, nemlig at man kan deltage i genanvendelse af emballage.
Og endelig skal jeg for det tredje gøre opmærksom på, at også Enhedslisten er indstillet på at overveje et bortfald af en afgift, hvis forslaget her virkelig skulle vise sig at fungere effektivt.
Vi har aldrig ment, at afgifter var et mål i sig selv.
De har altid for os at se været et redskab til en bedre miljøpolitik, og derfor er målet selvfølgelig at overflødiggøre afgifter.
Vi har desværre ikke nogen forhåbninger om, at vi foreløbig når til dette punkt, men principielt kan vi også tilslutte os forslagets punkt 5. Så skal jeg gøre opmærksom på, at den passus, der står om mælkekartoner, kan vi ikke tilslutte os.
Sådan som verden er skruet sammen lige i øjeblikket, finder vi det naturligt, at de ikke er afgiftsbelagt.
Det eneste forbehold, vi har, vedrører spørgsmålet om, hvem der skal etablere et selskab til håndtering af erhvervslivets emballage.
Vi tror, det med fordel kan gøres af et offentligt selskab, men vel at mærke et offentligt selskab, der er underlagt et fuldt demokrati, hvor miljøorganisationer og borgere kan deltage i diskussionen om, hvordan man håndterer dette problem.
Det skal altså ikke være et offentligt selskab for det offentlige selskabs egen skyld, men et demokratisk selskab, hvor vi får sat fokus på problemet blandt borgerne og med deltagelse af borgerne diskuterer, hvordan vi kan speede processerne op. Så skal jeg til slut gøre opmærksom på, at regeringen har udsendt en pjece, der hedder »Det holdbare samfund«, og har talt om, at Danmark skal gå i spidsen.
Det har slet ikke noget at gøre med den regering, der vil ind i ØMU-land, det har noget at gøre med den regering, der i hvert fald på en eller anden måde åbenbart ønsker, at Danmark skal ligge i spidsen på en række områder.
Og derfor var det jo fint, hvis Danmark kunne ligge i spidsen på dette område og overhale Tyskland og alle de andre lande indenom, men det gør vi ikke, og det er derfor, der er behov for Kristeligt Folkepartis forslag, og at man ikke bare hælder vand ud af ørerne og siger: Ja, vi må se på det og det.
Vi skal konkret i gang, og Enhedslisten håber, at dette forslag kan føre til, at de, der i det mindste har gjort nogle velvillige bemærkninger, kan være med til at sikre, at den bemyndigelse, ministeren i forvejen har ifølge miljøbeskyttelseslovens § 9 A, bliver brugt langt mere og på et udvidet område, og så må vi have oplistet de steder, hvor vi kan gå i gang med noget konkret.
Tak for forslaget til Kristeligt Folkeparti!